SATทุ่มลงทุนรถยนต์โต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
23 ก.ค. 2553

3ปีใช้3.5พันล้านโตทุกปี10%
AHปีนี้หมดขาดทุนปันผลได้โพสต์ทูเดย์ — SAT อัดงบลงทุนหนุนโตกระโดด คาด 3 ปีใช้เงิน 3,500 ล้านบาท เพิ่มกำลังผลิต ด้าน AH ยิ้มรับอานิสงส์รถขายดีเต็มๆ ลุ้นขาดทุนหมด
หุ้นหมวดยานยนต์คึกคัก นำโดยบริษัท อาปิโก ไฮเทค (AH) บวก 0.40 บาท ปิดที่ 11.40 บาท นอกจากใกล้จะเป็นไท พ้นเกณฑ์วางเงินสดทั้ง 100% ก่อนสั่งซื้อหุ้น (แคชบาลานซ์) ในวันที่ 23 ก.ค.นี้ เป็นวันสุดท้ายแล้ว ยังรับข่าวดีจากสภาอุตสาหกรรมแห่งประเทศไทย ออกมาระบุว่า อุตสาหกรรมยานยนต์ในเดือน มิ.ย. 2553 มีอัตราการเติบโตที่สูงสุดเป็นประวัติการณ์ทั้งในด้านการส่งออกการผลิต และล่าสุดได้ปรับเป้าหมายการผลิตรถยนต์ในปีนี้
นายวีระยุทธ์ กิตะพาณิชย์ ประธานกรรมการ บริษัท สมบูรณ์แอ๊ดวานซ์ เทคโนโลยี (SAT) เปิดเผยว่า ในช่วง 3 ปีนับจากนี้จะใช้เงินลงทุนทั้งสิ้น 3,500 ล้านบาท ในการขยายกิจการเพื่อรองรับกับอุตสาหกรรมรถยนต์ที่เติบโตต่อเนื่อง รวมถึงลงทุนรองรับรถยนต์เพื่อการเกษตร ซึ่งล่าสุดได้ขยายไปสู่รถคูโบต้า สำหรับดอกผลของการลงทุนเพิ่มนั้นบริษัทคาดว่าในช่วง 4 ปีข้างหน้าจะมีอัตราการเติบโตปีละประมาณ 10% 
ทั้งนี้ การเสนอขายหุ้นเพิ่มทุนจำนวน 15 ล้านหุ้น ให้กับนักลงทุนเฉพาะเจาะจง (พีพี) นั้น คาดว่าน่าจะแล้วเสร็จภายในสิ้นปีนี้ ล่าสุด ที่ปรึกษาการเงินคือ บริษัท กิมเอ็ง (ประเทศไทย) ได้มีการพบปะนักลงทุนสถาบัน ซึ่งหลายรายก็มีความสนใจที่จะเข้ามาซื้อหุ้นเพิ่มทุนของบริษัท และการเพิ่มทุนครั้งนี้จะส่งผลกระทบต่อการลดลงของส่วนผู้ถือหุ้น 10% แต่นักลงทุนไม่ตกใจจนขายหุ้นออก เพราะเป็นการเพิ่มทุนเพื่อนำเงินมาขยายกิจการให้เติบโต 
สำหรับราคาขายหุ้นนั้นยังไม่ได้กำหนด แต่ภาวะตลาดหุ้นโดยรวมที่ดีขึ้น และดัชนีหุ้นยืนเหนือ 800 จุดได้ การขายหุ้นน่าจะมีส่วนต่างราคาหุ้นได้บ้าง (พรีเมียม)
เป้าหมายการทำธุรกิจในปีนี้คาดว่ารายได้จะเติบโต 45% จากปีก่อน และหากตลาดโดยรวมมีการเพิ่มเป้าหมายขายรถเป็น 1.7 ล้านคัน ก็จะทำให้รายได้ของบริษัทโตเพิ่มขึ้นได้อีก 10% 
นายเย็บ ซู ชวน ประธานเจ้าหน้าที่บริหาร AH กล่าวว่า ผลจากที่อุตสาหกรรมยานยนต์ฟื้นตัวส่งผลบวกต่อบริษัทโดยตรง ทำให้มีคำสั่งซื้อสินค้าใหม่เข้ามาต่อเนื่อง นอกจากนี้บริษัทยังได้ขยายฐานลูกค้าไปยังกลุ่มรถเล็กประหยัดพลังงาน หรืออีโคคาร์ จึงหวังว่าเป้ารายได้ที่ตั้งไว้ที่ 9,5001 หมื่นล้านบาทในปีนี้ น่าจะทำได้ตามเป้าหมาย 
ด้านแผนการผลิตนั้นสามารถรองรับคำสั่งซื้อเข้ามาได้ เพราะเมื่อปีที่ผ่านมาได้ลงทุนเพื่อรองรับการผลิตที่เพิ่มขึ้นไปแล้ว
“อุตสาหกรรมรถยนต์ดีก็จะทำให้ผลงานเราดีด้วย และหวังว่าปีนี้บริษัทน่าจะล้างผลขาดทุนของปี 2552 ได้หมด เพราะไตรมาสแรกมีกำไรแล้ว 55 ล้านบาท ส่วนไตรมาส 2 ก็ดี ดังนั้นจึงมีความหวังว่าบริษัทมีโอกาสที่จะกลับมาจ่ายปันผลให้กับผู้ถือหุ้นได้อีกครั้ง” 
ทั้งนี้ เมื่อปี 2552 AH ขาดทุนสุทธิ 108 ล้านบาท